CELEX: 32021D1117
Language: el
Date: 2021-06-28 00:00:00
Title: Απόφαση (ΕΕ) 2021/1117 του Συμβουλίου της 28ης Ιουνίου 2021 για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για την εφαρμογή της συμφωνίας σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (2021-2026)

8.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 242/3
               
            
         ΑΠΟΦΑΣΗ (ΕΕ) 2021/1117 ΤΟΥ ΣΥΜΒΟΥΛΙΟΥ
         της 28ης Ιουνίου 2021
         για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για την εφαρμογή της συμφωνίας σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (2021-2026)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (1) (στο εξής: «συμφωνία»), η οποία εγκρίθηκε βάσει του κανονισμού (ΕΚ) αριθ. 450/2007 του Συμβουλίου (2), τέθηκε σε ισχύ στις 11 Ιουνίου 2007. Το πρωτόκολλο με το οποίο καθορίζονται οι αλιευτικές δυνατότητες και η χρηματική αντιπαροχή που προβλέπονται στη συμφωνία σύμπραξης στον τομέα της αλιείας μεταξύ της Ευρωπαϊκής Ένωσης και της Δημοκρατίας της Γκαμπόν (3), που υπογράφηκε στις 24 Ιουλίου 2013 (στο εξής: «πρωτόκολλο του 2013»), έληξε στις 23 Ιουλίου 2016.
                  
               
                     (2)
                  
                  
                     Στις 22 Οκτωβρίου 2015, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Γκαμπόν (στο εξής: «Γκαμπόν») με σκοπό τη σύναψη νέου πρωτοκόλλου. Οι εν λόγω διαπραγματεύσεις ολοκληρώθηκαν και το πρωτόκολλο για την εφαρμογή της συμφωνίας σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (2021-2026) (στο εξής: «πρωτόκολλο») μονογραφήθηκε στις 10 Φεβρουαρίου 2021.
                  
               
                     (3)
                  
                  
                     Στόχος της συμφωνίας και του πρωτοκόλλου είναι να καταστήσει δυνατή τόσο τη στενότερη συνεργασία μεταξύ της Ένωσης και της Γκαμπόν με σκοπό την περαιτέρω προώθηση της ανάπτυξης μιας βιώσιμης αλιευτικής πολιτικής, όσο και την υπεύθυνη εκμετάλλευση των αλιευτικών πόρων στην αλιευτική ζώνη της Γκαμπόν και στον Ατλαντικό Ωκεανό, συμβάλλοντας, παράλληλα, στην παροχή αξιοπρεπών συνθηκών εργασίας στον τομέα της αλιείας.
                  
               
                     (4)
                  
                  
                     Το πρωτόκολλο θα πρέπει να τεθεί σε ισχύ το συντομότερο δυνατόν, δεδομένης της οικονομικής σημασίας των αλιευτικών δραστηριοτήτων της Ένωσης στην αλιευτική ζώνη της Γκαμπόν και της ανάγκης να μειωθεί όσο το δυνατόν περισσότερο η διάρκεια της διακοπής των εν λόγω δραστηριοτήτων μετά τη λήξη του πρωτοκόλλου του 2013.
                  
               
                     (5)
                  
                  
                     Θα πρέπει να υπογραφεί το πρωτόκολλο και να εφαρμοστεί σε προσωρνή βάση, εν αναμονή της ολοκλήρωσης των αναγκαίων διαδικασιών για την έναρξη ισχύος του,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται η υπογραφή, εξ ονόματος της Ένωσης, του πρωτοκόλλου για την εφαρμογή της συμφωνίας σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (2021-2026) (στο εξής: «πρωτόκολλο»), υπό την επιφύλαξη της σύναψης του εν λόγω πρωτοκόλλου (4).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν το πρωτόκολλο εξ ονόματος της Ένωσης.
         
         
            Άρθρο 3
            Το πρωτόκολλο εφαρμόζεται προσωρινά από την ημερομηνία της υπογραφής του (5), εν αναμονή της ολοκλήρωσης των αναγκαίων διαδικασιών για την έναρξη ισχύος του.
         
         
            Άρθρο 4
            Η παρούσα απόφαση αρχίζει να ισχύει την ημέρα της έκδοσής της.
         
         
            Λουξεμβούργο, 28 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               M. do C. ANTUNES
            
         
         
            (1)  ΕΕ L 109 της 26.4.2007, σ. 3.
         
            (2)  Κανονισμός (ΕΚ) αριθ. 450/2007 του Συμβουλίου, της 16ης Απριλίου 2007, σχετικά με τη σύναψη της συμφωνίας αλιευτικής σύμπραξης μεταξύ της Δημοκρατίας της Γκαμπόν και της Ευρωπαϊκής Κοινότητας (ΕΕ L 109 της 26.4.2007, σ. 1).
         
            (3)  ΕΕ L 250 της 20.9.2013, σ. 2.
         
            (4)  Το κείμενο του πρωτοκόλλου είναι δημοσιευμένο σε ΕΕ L 242 της 8.7.2021.
         
            (5)  Η ημερομηνία από την οποία θα εφαρμοστεί προσωρινά το πρωτόκολλο θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.